**Bogatstvo i mudrost**

***Poslovice 10:15-16:***

15 Bogatstvo je bogatome utvrđen grad,  
a siromaštvo propast siromahu.

16Život je plata pravednikova,  
a dobit opakoga kazna je za greh.

***Poslovice 11:1:***

1 GOSPODU je gnusan netačan kantar,  
a mili su mu tačni tegovi.

***Poslovice 11:4:***

4Bogatstvo ne pomaže na dan gneva,  
a pravednost izbavlja od smrti.

***Poslovice 11:24:***

24Jedan daje obilato, i sve više stiče,  
a drugi škrtari, i sve je siromašniji.

***Poslovice 11:26:***

26Ko gomila žito, narod ga proklinje,  
a ko ga prodaje, narod ga blagosilja.

***Poslovice 13:21:***

21 Nesreća goni grešnike,  
a dobro je nagrada pravednicima.

***Poslovice 13:23:***

23 Siromahova njiva može dati obilje hrane,  
ali nepravda sve odnese.

***Poslovice 30:8b-9:***

8…Ne daj mi ni siromaštvo ni bogatstvo,  
samo me hrani hlebom mojim nasušnim,  
9 da se ne bih, imajući previše, odrekao tebe  
i rekao: ‚Ko je GOSPOD?‘  
ili da ne bih, osiromašen, krao,  
i tako obeščastio ime moga Boga.

\* \* \*

Knjiga poslovica pripada književnom žanru koji se naziva biblijska mudrosna literatura. U 1. o carevima 3, Bog daje novokrunisanom caru Solomonu izuzetan poziv: „Zatraži šta god hoćeš da ti dam.“ Solomon zatraži: „Daj svome sluzi poslušno srce da može suditi tvome narodu, i da može prosuditi šta je dobro a šta zlo“ (NSP). Bog je bio zadovoljan što nije tražio nešto trivijalno kao što je dug život, bogatstvo ili pobedu nad svojim neprijateljima, i zato mu uslišava molitvu. Ali pitanje koje bi se moglo pojaviti u našim umovima je: „Imao je Božiji zakon. Zašto bi mu trebalo srce da razlikuje dobro od lošeg? Zašto jednostavno nije mogao da se osloni na zakone?“

Odgovor je da mudrost ne traži manje pokoravanja Božijim moralnim zakonima, već je *drugačija* i *više* jeod samog pokoravanja. Mudrost je znati šta treba preduzeti i koji je pravi izbor u situacijama na koje se biblijska moralna pravila ne odnose direktno. Na primer, Poslovice 26:4-5 kažu da ne treba odgovarati bezumnom (stih 4), a takođe i da treba odgovoriti bezumnom (stih 5). Poslovice nam ne govore kako i kada šta da radimo. Mudrost zna kada je koji od ta dva odgovora odgovarajući. Ako nam nedostaje mudrosti, često ćemo biti zbunjeni kada se suočimo sa pitanjima koja Sveto pismo ne rešava brzo i lako.

Ako sledimo pravila, ali nam nedostaje mudrosti, određene oblasti našeg života postaće neuredne i zbunjujuće — uključujući naše finansije. Ljudi koji se uzdržavaju samo od onog što je „protiv pravila“ u vezi sa novcem biće destruktivno nerazumni. Znam za čoveka iz finansijske oblasti sa posebno komplikovanim zakonima, u kojoj je lako iskoristiti prednosti investitora, a da zapravo ne učinite ništa protivzakonito. U Svetom pismu ne postoji poseban stih o iskorišćavanju ove rupe u zakonu za finansijsku dobit, ali mudrost mu je rekla da je pogrešno profitirati od neznanja svojih kupaca. Dakle, stvorio je transparentan posao u čast Bogu. Zato nije slučajno što Poslovice — knjiga o mudrosti — imaju mnogo toga da kažu o novcu.

Ako želimo da budemo mudri u oblasti finansije, moramo znati tri stvari. Moramo da znamo kakvu moć ima novac, zašto ima moć i kako da prekinemo tu moć nad nama da bismo mogli da koristimo novac pravilno.

**Kakvu moć ima novac?**

Poslovice ističu moć novca govoreći o tome koliko je dobar. Knjiga koristi pozitivne izraze da govori o stvaranju bogatstva iznenađujuće često. Toliko je ovih stihova da ne mogu sve da ih nabrojim, ali evo nekoliko:

* „Lenje ruke osiromašuju čoveka, a marljive ruke donose bogatstvo.“ (10:4).
* „Mudar je ko leti skuplja useve, a ko spava u vreme žetve, navlači sramotu.“ (10:5).

Evo jednog sjajnog :

* „GOSPODNJI blagoslov donosi bogatstvo.“ (10:22a).

Knjiga iznova i iznova povezuje naporan rad, domišljatost, pronicljivost, kreativnost, samokontrolu i disciplinu sa materijalnim i ekonomskim prosperitetom.

Zašto bi Poslovice bile tako pozitivne u pogledu zarađivanja novca? Odgovor je da Knjigu poslovica treba shvatiti u svetlu Postanja, prve knjige Biblije. Među svim kulturama i religijama sveta, samo Postanje nam daje pozitivan pogled na materijalni svet.

Grci su verovali da je materijalni svet kvarljiva senka stvarnog sveta, koji je duhovni. Istočne religije uče da je naš materijalni svet potpuna iluzija. U severnoevropskim i mnogim bliskoistočnim izveštajima o stvaranju, svet je stvoren kao nesrećni slučaj, kao rezultat rata ili neke vrste borbe.

Samo u Bibliji vidimo Boga kako stvara materijalni svet da bude lep, da bude dobar, da se u njemu uživa. On je stavio ljude u Rajski vrt ne samo da uživaju u materijalnom svetu, već i da se brinu o njemu, da budu odgovorni za njega, da ga kultivišu. Ovo je jedan od razloga da imamo pozitivan pogled na bogatstvo: što više novca zarađujemo, više o svetu moramo da brinemo i više njegovog potencijala moramo da kultivišemo. Vlasništvo nad materijalnim svetom nam omogućava da sledimo Boga i da budemo njegovi predstavnici u vladanju svetom i brizi za njega.

Naravno, lako je videti kako vlasništvo nad materijalnim svetom može poći užasno naopako. Srećom, Poslovice se, takođe, bave i pitanjem korišćenja moći novca da se egoistički i pogrešno vlada svetom. Moć novca povećava našu sposobnost da činimo dobro, ali ova moć dolazi sa duhovnim opasnostima. Poslovice nam pokazuju **četiri od ovih opasnosti.**

**Novac ima moć da kvari naš integritet.**

Neko može biti osoba od integriteta, poštenja i neprikosnovenog karaktera, ali u nastojanju da stekne novac, može se, kao i mnogi ljudi, iskvariti.

Poslovice 11:1 kažu: „GOSPODU je gnusan netačan kantar, a mili su mu tačni tegovi.“ „Netačan kantar“ na koji se odnosi ovaj stih bio je lak način da se prevare kupci. U drevnom svetu hrana nije bila unapred upakovana kao sada. Ako je neko kupovao žito, tražio je određenu količinu koju je prodavac odmeravao. Kupac bi tada platio taj iznos i odneo ga kući u svojoj korpi. Ali prodavcu je bilo vrlo lako da zakine deo težine, tako da je izgledalo kao da kupac dobija kilo, a, zapravo, dobija manje. Netačni tegovi su bili način da prodavac zaradi malo više, tj. ukrade.

Obmanjujuće poslovne prakse stare su koliko i ljudsko društvo i opstaju do danas. Kada sledimo poslovnu praksu koja krije ključne informacije, kao što je skrivanje bezbednosnih problema proizvoda od kupaca ili lažno predstavljanje kvartalne zarade investitorima, korumpirala nas je moć novca.

**Novac ima moć da povredi zajednicu.**

Poslovice 11:26 kažu: „Ko gomila žito, narod ga proklinje, a ko ga prodaje, narod ga blagosilja.“ Ovaj čovek nije nepošten; on je nemilosrdan. U vreme nestašice hrane, on ima žito, ali ga zadržava kako bi mogao da podigne cenu i ostvari veći profit, iako ljudi gladuju.

Čuvanje žitarica nije protivzakonito. Ali zapamtite, mudrost je moć razumevanja šta je ispravno izvan pravila. Nije postojalo pravilo koje kaže: „Ako zadržavate nešto, morate to da prodate.“ Ipak, iako ne čini ništa nezakonito zadržavanjem, tvrdica je navukao na sebe kletvu.

U Bibliji, biti proklet znači biti duhovno, emocionalno i fizički u raspadanju. Zajednica može da se raspada. Tela nekih ljudi se raspadaju. Poslovice osuđuju posao koji ima samo jedan krajnji cilj: lični profit. One nam pokazuju i da postoji još jedan, jednako važan, krajnji cilj o kojem se ne može pregovarati: opšte dobro.

Prema Brusu Voltkeu, ekspertu za Stari zavet i hebrejski jezik, ako želite da razumete Knjigu poslovica, morate da razumete nešto što radikalno redefiniše reč za koju mislimo da već znamo šta znači. On kaže da su „pravednici“ o kojima se govori u Poslovicama oni koji su voljni sebe da oštete kako bi zadobili prednost za zajednicu. Pravednici su oni koji su spremni da se odreknu veće dobiti za sebe ako će to unaprediti opšte dobro.[[1]](#footnote-1)

U Poslovicama 10:16 čitamo: „Život je plata pravednikova, a dobit opakoga kazna je za greh.“ Voltke tvrdi da ovaj stih doslovno znači da su pravednici oni koji, što više novca zarađuju, to više života ostvaruju.[[2]](#footnote-2) Oni zarađuju svoj novac i pritom izgrađuju zajednicu, troše ono što imaju na način koji je od koristi zajednici. Nasuprot tome, nepravedni su ljudi koji samo sebi stvaraju bogatstvo i troše ga na sebe, i to često čine tako što bogatstvo iznose van svoje zajednice.

Recimo da vlasnici nekog preduzeća odlučuju koju će od dve kompanije kupiti, oni će samo gledati koja kompanija je profitabilnija. Oni neće pitati: „Koja kompanija daje proizvod koji više pomaže gradu da se razvije? Koja kompanija ima proizvod koji više pomaže društvu? Koja kompanija ima proizvod koji više pomaže ljudima?“ Prema Knjizi poslovica, ako ne postavljaju ova pitanja, onda ih je pokvarila moć novca. Ispitivanje naših finansija na ovaj način može biti ponižavajuće, a pomalo i traumatično.

Poslovice osuđuju ono što se danas smatra normalnom poslovnom praksom u našem društvu. Novac ima moć da nas ubedi da je normalno verovati da ono što imamo pripada samo nama. Međutim, Poslovice nas podsećaju da nam je Bog dao zdravlje, prednosti, intelekt i mogućnosti da steknemo bogatstvo. Da smo rođeni na Tibetu u 13. veku, ne bismo bili u poziciji u kojoj smo danas. Bog je zaslužan za sve faktore koji dovode do našeg uspeha. Možda bi trebalo da saznamo šta on smatra da treba da radimo sa svojim novcem.

**Novac ima moć da nas odvrati od onoga što je zaista važno.**

Poslovice 11:4 kažu: „Bogatstvo ne pomaže na dan gneva,“ to jest, na sudnjem danu. Razmislite o onome što bismo mogli nazvati „pitanjima na sudnjem danu.“ Šta sam uradio sa svojim životom? Šta sam doprineo ovom svetu? Kome sam zaista pomogao?

Bogatstvo nas može zaslepiti za ova pitanja. Uvlači nas u život mahnitog konzumiranja. ’Točak hrčka’ se vrti ovako: *zaradio sam više, pa mogu više da potrošim. A kada zaradim još više*, *onda mogu još više da potrošim*. *Moram da nastavim da zarađujem više da bih održao korak sa svojim nivoom potrošnje*. To nas čini mnogo zauzetijim nego što bi trebalo i tera nas da mislimo kako nemamo doljno da činimo dobro u svetu, a zapravo imamo.

**Novac ima moć da nas učini ponosnim.**

Pogledajte Poslovice 30:8b-9: „...Ne daj mi ni siromaštva ni bogatstvo, samo me hrani hlebom mojim nasušnim, da se ne bih, imajući previše, odrekao tebe i rekao: ’Ko je GOSPOD?’ Ili da ne bih, osiromašen, krao, i tako obeščastio ime moga Boga.“

Rečenicu „Ko je GOSPOD?“ je faraon rekao Mojsiju. Faraon je imao dovoljno bogatstva i moći da misli: *Ne treba mi Bog*. *Nikad nisam ni čuo za njega.* Ne postoji ništa drugo što bi nam kao ekonomski uspeh dalo osećaj preterane samouverenosti. Što više novca zaradimo, više ćemo misliti da smo uspešni jer smo bili tako pametni i disciplinovani.

Što više razmišljamo na ovaj način, postaćemo previše uvereni u sopstveni sud. Više nećemo slušati druge ljude. Poznato je da je benediktinski monah Bernard iz Klervoa jednom rekao nešto sasvim drugačije: „Videti čoveka poniznog bez napretka najveća je retkost u svetu.“

**Biblijski stav prema novcu**

Sve u svemu, gledište Poslovica o moći novca ne uklapa se ni u jedan trenutni konvencionalni ekonomski način razmišljanja. Poslovice podjednako sadrže elemente onoga što smatramo liberalnim i konzervativnim pogledima na bogatstvo.

Na primer, pogledajte Poslovice 13:21 i 23 :

* „Nevolja goni grešnike, a pravednici će biti nagrađeni blagostanjem.“ (stih 21, NASB)

● „Siromahova njiva može dati obilje hrane, ali je nepravda sve odnese.“ (stih 23)

Reč „nevolja“ u ovom stihu znači „siromaštvo“ jer stoji nasuprot „blagostanja“. To jest, stih 21 kaže da siromaštvo proganja grešnika, a obilje pravednika. To je obično konzervativan pogled na siromaštvo. Ako ste siromašni, niste se dovoljno trudili. Ne preuzimate ličnu odgovornost. Nedostatak lične inicijative i lične odgovornosti uzrokuje siromaštvo. To kaže 21. stih.

Ali, pogledajte stih 23: „Siromahova njiva može dati obilje hrane.“ Vidite li siromaha u 23. stihu? On je radio. Bio je marljiv. Žetva nije izostala, „ali nepravda sve odnese.“ Ovo je liberalan pogled na siromaštvo: društvene nepravde, a ne nedostatak lične inicijative, stvaraju siromaštvo. To kaže 23. stih.

Knjiga poslovica priznaje oba gledišta. U stvari, biblijsko razumevanje novca je takvo da se ne uklapa ni u socijalizam, ni u kapitalizam, niti u bilo koji ekonomski poredak za koji znamo.

S jedne strane, Biblija je previše pozitivna prema zarađivanju novca i onom što se sa poštenim novcem može učiniti, kao i prema vezi između bogatstva i teškog rada, i ne bi mogla da se uklopi u socijalistički sistem. S druge strane, Biblija govori o tome da kada zarađujemo novac, on nije u potpunosti naš, već pripada i zajednici. Postoji i više važnih napomena u vezi načina na koji nas novac zaslepljuje, čini ponosnim i vodi u eksploataciju, tako da se to ne uklapa ni u kapitalistički ideal.

Ljudi potcenjuju stvarnu moć novca. Ne shvatamo kakvu duhovnu moć on ima — ali Biblija to zna. Ako smo mudri, znaćemo i mi.

**Zašto novac ima moć?**

Zašto novac ima moć – da nadima ego, uništi društvenu strukturu, da degradira naš integritet i naš karakter, da nas učini previše samopouzdanima i zamagli našu samospoznaju, da nas odvrati od onoga što je zaista važno u životu? Odakle mu ta moć?

Odgovor nalazimo u Poslovicama 10:15: „Bogatstvo je bogatome utvrđen grad, a siromaštvo propast siromahu.“

Za ovu metaforu je potrebno malo objašnjenja. Pre samo oko 600 – 700 godina, gradovi su smatrani za bezbedna mesta. Zahvaljujući gradskim zidinama, građani su bili zaštićeni od divljih životinja i osvajača — barem više nego što bi bili da su njihove kuće u poljima. Gradovi su štitili ljude od nepovoljnog vremena, rata, elementarnih nepogoda i drugih nedaća u kojima su komšije, policija ili vojska mogli da priteknu u pomoć.

Štaviše, bilo je pravde u gradu. U gradu su radili sudovi, na kojima su sudije za prekršaje razmatrali okolnosti i odmeravali dokaze. Daleko od grada, dugotrajni krvavi sukobi bili su podstaknuti osvetom i osvetnici su mogli da ubiju koga su želeli. U situaciji kada je život nesiguran, grad je bio najsigurnije mesto za život.

Kao rezultat toga, gradovi nisu bili samo sigurna mesta; bili su i važna mesta. Svi su želeli da žive u gradu, ali siromašni to nisu mogli. Živeli su ispred kapija gde su bili na milost i nemilost oluja, čopora divljih životinja i bandi pljačkaša. U međuvremenu, ljudi sa društvenim statusom — bogati i zanatlije — živeli su unutar sigurnosti zidina.

Obratite pažnju na ono što stih, zapravo, kaže. Ne kaže samo da bogati žive u gradu; kaže da je bogatstvo bogatima njihov grad. Šta to znači? Malo kasnije u Knjizi poslovica značenje je jasno napisano u dvostihu. U Poslovicama 18:10-11 čitamo: „Ime GOSPODNJE tvrda je kula; pravednik trči ka njoj i sigurnost nalazi. Bogataševo bogatstvo njegov je utvrđen grad i visok zid u njegovoj mašti.“

Ono što Knjiga poslovica kaže (a to je velika opasnost) jeste da je *bogatstvo* za njih važno i da u njemu nalaze sigurnost umesto u Bogu. Najprimamljiviji način da se osećamo bezbedno, da imamo sve pod kontrolom i da sebi priuštimo ugodan život jeste da steknemo bogatstvo. To je primamljiva alternativa nasuprot Bogu i ona ima ogromnu duhovnu moć.

Neki žele bogatstvo da bi se osećali važnim, dok drugi u njemu vide sigurnost. Koje od ta dva je vama privlačnije?

Ljudi se osećaju važnim zbog odeće koju nose, mesta u kojima žive, hrane koju jedu, drugih ljudi koje poznaju. Zbog svega toga bi se osećali vrednim. Možete li biti iskreni prema sebi? Kada se preselite u veću kuću, bolji kvart ili kada ekonomski napredujete, da li pomislite: *život mi je sve bolji*? ili: *ja sam sve bolji*?

Moć novca se pokazuje dok nam šapuće tu laž – da smo *bolji* kada smo bogatiji. Ubeđujemo sebe da nam je potrebno *sve* što kupujemo. Sami sebi lažemo u vezi toga koliko nam je u životu potrebno, čak i ne gledamo koliko trošimo na sebe jer se tako osećamo važnim.

Ljudi koji stiču novac, jer se sa njime osećaju važnim, obično troše više novca, ali oni koji stiču novac radi svoje sigurnosti, imaju drugačiju motivaciju. Oni govore: „Kada imam novac, obezbeđen sam. Imam neku sigurnost ako mi u životu loše krene.“ Novac im pomaže da prevaziđu svoj strah.

Ali novac ne može zaustaviti smrt. Novac ne može sprečiti tragediju, bol u srcu i pokidane veze. Samo Bog može pružiti utehu i sigurnost kada se takve stvari dogode. A novac te ne može pretvoriti u Boga.

Izgleda kao da nas novac čini važnijim i sigurnijim bez Boga i više od svega drugog u ovom svetu. Pouzdamo se u novac radije nego u Boga, bilo da tvrdimo da verujemo u Boga ili ne. Ironično je što naša američka valuta proklamuje: „U Boga verujemo“. Tačnija izjava bi bila: „U novac verujemo“.

**Kako da prekinemo moć novca nad nama da bismo ga mogli pravilno koristiti?**

Ako želimo da prekinemo moć novca u našim životima, prva stvar koju treba da uradimo je da **na sebe preuzmemo odgovornost što uporno izbegavamo da priznamo** **nešto** (naročito mi u Americi). Zašto? Vratimo se na Poslovice 11:1 : „GOSPODU je gnusan netačan kantar,“

Doslovan prevod je: „Nepošten kantar je gadost GOSPODU.“ Ovo je neverovatno oštar jezik jer se reč *gadost* obično odnosi na seksualni greh u Starom zavetu. Ona je ovde upotrebljena da izazove zaprepašćenje. To nam govori da, čak i da smo besprekorni – seksualno čisti i apsolutno moralni – na svakom polju svog života, ako previše volimo novac, Boga će naš život vređati kao što ga vređa život nekoga ko vara svog supružnika.

Isus nas je stalno upozoravao *da se čuvamo* pohlepe i materijalizama, jer je znao da vrlo mali broj onih, koji su se prepustili moći novca, misli da su zbog toga nešto krivi. Retko ko se oseća krivim što se oslanja na svoj novac i troši ga na sebe. To je prikriveni greh, zbog čega ga je teže prepoznati i teže se za njega pokajati nego za druge grehe. Na primer, kada činite preljubu, znate da činite preljubu. Niko se nikada neće iznenaditi i reći: „Sačekaj malo — pa ti nisi moja žena!“ Ali obožavanje novca može biti prikriveno.

Jedna od jasnih naznaka da je neko zavisnik od alkohola, ili nečega drugog, jeste da takav ne pravi razliku između potrebe i želje. Ako smo zavisni od novca, mislićemo da nam je potrebno sve što želimo. Često mislimo da nam je za život potrebno mnogo više od onoga što nam je *zaista* potrebno i zato osećamo kao da je sav naš novac unapred obračunat i da nam ništa ne preostaje. Ne možemo ništa dati drugima. Nemamo ga čak ni dovoljmo za sebe. Možda smo u iskušenju da pomislimo*: „Ne mogu više da dam. Jedva sastavljam kraj s krajem. Ne bih mogao da živim skromnije.“* Ali ono što mnogi od nas smatraju normalnim životnim standardom je luksuz u poređenju sa životima većine ljude u svetu. Prvo što treba da uradimo da bismo prekinuli moć novca nad našim životima je da **na sebe preuzmemo odgovornost što ovo uporno izbegavamo da priznamo**.

**Princip prosipanja**

Drugi korak ka prekidanju moći novca nad nama je da **shvatimo princip prosipanja** (tj. ’davanja, deljenja, rasipanja’). „Neko prosipa, a opet ima više, a neko čuva i ne da šta bi trebalo, pa ipak osiromaši“ (Poslovice 11:24, NSP). Ovaj stih predstavlja paradoks, koji se često pojavljuje u mudrosnoj literaturi. Psalam 112 kaže isto – ’Ko prosipa, sakuplja, a ko sakuplja, prosipa’.

Biblija kaže da onaj koji pokušava da uveća zapravo smanjuje, a onaj koji je voljan da smanjuje uvećava. Prosipanjem se sakuplja; sakupljanjem prosipa. U prvi mah, ovaj princip nema smisla. Čini se da ako sakupljaš, uvećavaš ono što imaš, a ako deliš, prosipaš što je ranije bilo u tvom posedu.

Ali, hajde da razmislimo šta znači prosipanje. Prosipanje je poljoprivredna metafora. U poljoprivredi, farmeri prosipaju seme da bi proizveli usev. Što je više semena prosuto, to će biti više useva za sakupljanje tokom žetve. Što ga više poseju, više će ga požnjeti. Ako danas zadrže svoje seme i kažu: „O, ne, ne mogu ništa da trošim“, sutra će umreti od gladi. Ali, ako su voljni da prospu svoje seme po plodnoj zemlji, sakupiće bogatu žetvu u svoje vreme.

Ovde se ne radi o slučajnom, prinudnom ili nesvesnom prosipanju, već o namernom davanju nečeg što je naše, bilo za ulaganje u žetvu sledeće godine, unapređivanje dobrih poslova ili podržavanje važnih ideja.

Knjiga poslovica nam govori da smo slepi ako ne vidimo da je naše bogatstvo kao seme — i da jedini način da ga pretvorimo u pravo bogatstvo jeste da ga dajemo i ulažemo u budućnost.

Postoji pogrešan način da se ovo radi. Neki ljudi ovu razmenu tretiraju kao duhovnu računicu i kažu: „Dakle, oni koji prosipaju uvećavaju. Dakle, što više dajem, to ću postati bogatiji. Ja ću dati svoj novac, a Bog će mi dati još više!“ Ako je to naša motivacija, onda uopšte nismo slomili moć novca nad nama. Samo smo je produhovili. Tada nećete saditi radi žetve, čiji uspeh u potpunosti zavisi od Boga. Planiraćete kako da postanete bogatiji. To, već, nije prosipanje; to je sakupljanje.

Evo još jedne ironije. Knjiga poslovica kaže da prevelika ljubav prema novcu dovodi do prezaposlenosti, preteranog samopouzdanja, nepoštenih prečica i propadanja zajednice. A zatim će sve zajedno dovesti do nerazumnih dugoročnih ekonomskih odluka. Ali, što se više oslobađamo moći novca u našim životima, veća je verovatnoća da ćemo donositi pametnije dugoročne ekonomske odluke.

**Uzvišeno prosipanje i sakupljanje**

Poslovice 11:24 takođe naglašavaju važnost redovnog davanja desetine prihoda. Pogledajte još jednom: „Jedan daje obilato, i sve više stiče, a drugi *škrtari*, i sve je siromašniji.“ Šta znači „škrtari“? Ovo se odnosi na osobu koja ne daje onoliko koliko je potrebno.

U Starom zavetu, svi su bili u obavezi da daju 10 procenata svoje zarade, zbog čega je taj prilog dobio naziv „desetak“ — desetina. Svuda u Bibliji možemo naći da ako ne damo najmanje 10 posto svog prihoda u dobrotvorne svrhe ili za službu svake godine, onda kršimo Božije osnovno pravilo o darežljivosti.

Ali, setite se: mudrost ne vredi manje od poštovanja pravila, već više. Desetak je pravilo, a krst je mudrost.

Isus nas nije spasio davanjem desetka svoje krvi. Večni život nam je ponuđen jer je Isus dao celog sebe. Njegov krst je bilo *žrtvovanje*. Ne bi trebalo da mislimo da smo mudri u vezi sa novcem ako dajemo samo desetak koji se zahteva, jer tako naše davanje ne pravi osetnu razliku u načinu na koji živimo. Ako naše davanje ne zahteva žrtvu od načina na koji živimo, od odlaska na godišnji odmor, od kupovine odeće, možda se onda pridržavamo pravila, ali nismo uneli krst u svoja materijalna dobra.

Inspirativni primer ovog požrtvovanog načina života je engleski teolog Džon Vesli. Na početku karijere, Vesli je zaradio ukupno 30 funti. Koristio je 28 za život, a dve je dao siromašnima. Na kraju, Vesli je postao jedan od najbogatijih pojedinaca u zemlji, zarađujući impresivnih 1.400 funti. Ali njegov budžet se nikada nije promenio. Sačuvao je 30 funti za sebe, a ostatak svog prihoda (98%) dao je siromašnima.

Ovako radikalna praksa davanja je moguća samo ako smo prekinuli moć novca nad nama. Pavlove reči u 2. Korinćanima 8 mogu nam pomoći da uspemo u tome. U ovom odlomku, Pavle se trudi da motiviše ljude da daju siromašnima. On ne priziva njihov strah govoreći: „Bolje da daš ili će te Bog kazniti.“ I ne priziva njihove emocije govoreći : „Morate da date jer ovi jadni ljudi imaju tako malo, a vi imate toliko.“

Umesto toga, on kaže: „Jer, vi znate milost našega Gospoda Isusa Hrista – da je, iako bogat, radi vas postao siromašan, da se vi obogatite njegovim siromaštvom“ (2 Kor. 8:9). Zatim kaže: „A ovo upamtite: ko škrto seje, škrto će i žnjeti, a ko izdašno seje, izdašno će i žnjeti“ (2. Kor. 9:6), i „kao što je zapisano: Prosu, dade siromasima; pravednost njegova ostaje doveka“ (2. Kor 9:9).

Pavle nam ukazuje na uzvišeno prosipanje i sakupljanje. Na krstu je Isus Hristos doslovno razlomljen u komade. Na krstu je raspodeljen. Na krstu je bio rasut da nas sakupi. Pavle kaže da ako ne vidimo krst kao krajnji čin velikodušnosti, nikada nećemo slomiti moć novca nad nama.

Krst — a ne bogatstvo — naša je krajnja sigurnost i krajnji smisao. Ako verujemo u krst, znamo da se Bog brine za nas. To je sigurnost koju novac ne može da obezbedi. A ako verujemo u krst, znamo da Bog nije poštedeo sopstvenog Sina da bi nas oslobodio od suda. To daje smisao koji novac ne može da pruži. Zašto bi se Isus Hristos odrekao svega što je imao? Jer ti i ja smo mu bili vredniji od svih blaga nebeskih. Odatle dolazi naš identitet – ne od naših finansija. Sve dok Isusova žrtva ne postane naš smisao i naša sigurnost, nećemo biti oslobođeni moći novca.

Ako nešto drugo, a ne Isusa, učinimo našim najvećim blagom, to će upravljati nama. Međutim, Isus je jedino blago koje je *za* nas umrlo. Što bolje ovo shvatimo, to će naša srca doživeti veću obnovu u svojoj motivaciji, identitetu i pristupu svetu. Želećemo da se ugledamo na Isusa koristeći svoje bogatstvo da donosimo život.

Tada ćemo moći da svoj novac pretvorimo u pravo bogatstvo. Kada ga dajemo siromašnima, videćemo kako se životi popravljaju. Kada ga dajemo misionarskim službama, videćemo zauvek promenjene ljude, koji se ispunjavaju radošću koja traje. Tada ćemo imati bogatstvo koje se ne može izgubiti. Što više unosimo jevanđelje u sferu naših ličnih i profesionalnih finansija, to ćemo biti slobodniji od moći novca.

Isus Hristos je predao sebe, i pogledajte njegovu žetvu: ja, ti i bezbroj drugih. On je bio rasut, a mi smo bili sakupljeni. I to je samo početak. Kao njegova braća i sestre, dovedeni u njegovu porodicu njegovom velikom žrtvom, ne možemo ni mi učiniti ništa manje nego da se raspršimo za druge.

**Molitva**

*Hvala ti, Oče, što si nam pokazao kako da mudro upravljamo sa svojim novcem. Molimo te da nam pomogneš da hodamo stopama tvog Sina, Isusa Hrista, koji je, iako je bio bogat, postao siromašan da bi drugi mogli zadobiti večni život kroz njegovo siromaštvo. Molimo te da učiniš da budemo poput njega i da upravljamo onim što si nam dao u svojoj mudrosti kroz tvoje usmerenje. Pomozi nam da se uvek oslanjamo samo na tebe za našu bezbednost, našu sigurnost i naš krajnji cilj. Molimo te ovo u Isusovo ime. Amin.*

1. Bruce Waltke, *The Book of Proverbs: Chapters 1-15,* Grand Rapids, Michigan: Wm. B. Eerdmans, 2004, p. 464. [↑](#footnote-ref-1)
2. Ibid. [↑](#footnote-ref-2)